আমার আঘাত যেহেতু অনেক গুরুতর ছিল, মাথা ও সারা শরীর থেকে ফিনকি দিয়ে রক্তক্ষরণ হচ্ছিল, তাই আমাকে দ্রুততম সময়ে সেখান থেকে অ্যাম্বুলেন্সে করে ইসলামী ব্যাংক সেন্ট্রাল হাসপাতালে পাঠিয়ে দেয়া হয়। হাসপাতালে যাওয়ার পথে নিজ চোখে দেখলাম আমাদের জোটের প্রধান শরিক দল বিএনপি’র স্বার্থপরতা ও আত্মকেন্দ্রিক চিন্তার বাস্তব নজির। পাঁচ বছর এক সাথে সরকারে থেকে সরকারের সকল সুযোগ সুবিধা এরা ভোগ করলেও ক্ষমতার শেষদিন জামায়াত-শিবির নিজেদের জীবন বাজি রেখে আওয়ামী হায়েনাদের বর্বর হামলা মোকাবেলা করলেও বিএনপি নেতাকর্মীদেরকে দেখা গেল দর্শকের ভূমিকায় তাদের অফিসের সামনে সমাবেশ করতে। অথচ তারা যদি সেদিন জামায়াত-শিবিরের সাথে একত্রিত হয়ে প্রতিরোধ গড়ে তুলতো তাহলে আওয়ামী লীগ সেদিন রাস্তা ছেড়ে ঘরে ঢুকে যেতে বাধ্য হতো। বাধ্য হতো কে এম হাসানের নেতৃত্বে নির্বাচনে অংশ নিতে। সুষ্ঠু নির্বাচন হলে ইতিহাস অন্যরকম হতে পারতো! কিন্তু বিএনপি সে দায়িত্ব পালন করা তো দূরের কথা, এমনকি রোগীদের নিয়ে অ্যাম্বুলেন্স যখন হাসপাতালে যেতে চাইল সেই সুযোগটুকু তারা আমাদেরকে দেয়নি। তাই আমাদের রোগীদেরকে শাহজাহানপুর হয়ে মালিবাগ ঘুরে কাকরাইল আসতে হয়েছে! এতে ২-১ জন ভাই তাৎক্ষণিক চিকিৎসার অভাবে শাহাদাত বরণ করেছেন। আমাদের হতে হয়েছে অনেক ভোগান্তির শিকার।